A hajógyártáshoz nyújtott állami támogatás keretszabálya

(2003/C 317/06)

1. BEVEZETÉS

(1) Az 1970-es évek eleje óta a hajógyártáshoz nyújtott állami támogatás számos, egyedi közösségi szabályozás hatálya alatt állt. Azon ipari ágazatokkal összehasonlítva, amelyekre nem vonatkoznak egyedi szabályok, a hajógyártásra vonatkozó szabályozás szigorúbb és enyhébb rendelkezéseket is tartalmaz. Ez a keretszabály új szabályokat ír elő a hajógyártáshoz nyújtott állami támogatás értékelésére a hajógyártáshoz nyújtott támogatások új szabályainak megállapításáról szóló, 1998. június 29-i 1540/98/EK tanácsi rendelet [1] 2003. december 31-i lejártát követően.

(2) E keretszabály célkitűzése a lehető legteljesebb mértékben megszüntetni a hajógyártási iparra és a más ipari ágazatokra vonatkozó szabályozások közötti különbségeket, és ezáltal egyszerűsíteni és átláthatóbbá tenni a Bizottság politikáját e területen, kiterjesztve az általános horizontális rendelkezéseket a hajógyártási ágazatra.

(3) Mindazonáltal a Bizottság elismeri, hogy a hajógyártási ágazatot érintő egyes különleges tényezőknek tükröződniük kell a Bizottságnak az állami támogatás ellenőrzésére vonatkozó politikájában. E tényezők magukban foglalják az alábbiakat:

a) többletkapacitás, nyomott árak és kereskedelmi torzulások a világ hajógyártási piacán;

b) a hajók igen nagy méretű beruházások, és ez az állami támogatású hitelek versenytorzító hatásához vezethet;

c) a Kereskedelmi Világszervezet (WTO) tisztességtelen kereskedelemre vonatkozó szabályait nehéz a hajógyártási ágazatban alkalmazni;

d) megállapodások megléte a Gazdasági Együttműködési és Fejlesztési Szervezeten (OECD) belül a hajógyártási ágazatban, nevezetesen az államilag támogatott exporthitelekre vonatkozó iránymutatásokról szóló 1998. évi OECD-megállapodás a hajókra vonatkozó exporthitelekről szóló ágazati megállapodással együtt, amelyet a Közösségben az államilag támogatott exporthitelek terén alkalmazandó bizonyos iránymutatások alkalmazásáról szóló 1978. április 4-i határozat felváltásáról szóló, 2000. december 22-i 2001/76/EK tanácsi határozat [2] értelmében kell alkalmazni.

(4) A Bizottság elismeri, hogy az OECD keretén belül dolgoznak azon, hogy felváltsák a hajógyártási és -javítási iparban a normál versenyfeltételek betartásáról szóló 1994. évi megállapodást [3], amely még nem lépett hatályba. Ez a keretszabály semmilyen módon nem kívánja e munka eredményeit sérteni, és az OECD-n belüli megállapodás fényében felülvizsgálható.

(5) E különleges jellemzők fényében e keretszabály célkitűzései az alkalmazandó szabályok egyszerűsítésén kívül a következők:

a) a Közösségben található hajógyárak nagyobb hatékonyságának és versenyképességének ösztönzése az innováció támogatásával;

b) a gazdaságilag életképtelen kapacitás csökkentése szükség szerint;

c) az alkalmazandó nemzetközi kötelezettségek betartása az exporthitelek és fejlesztési támogatás területén.

(6) E célkitűzések elérése érdekében e keretszabály különleges intézkedéseket ír elő az innovációs támogatással, a bezárás támogatásával, az exporthitelekkel, a fejlesztési és a regionális támogatással kapcsolatban.

(7) Egyes vonások a hajógyártást egyedivé teszik és megkülönböztetik más iparágaktól, mint például a rövid gyártási sorozat, a gyártott egységek mérete, értéke és bonyolultsága, valamint, hogy a prototípusok általában kereskedelmi célokat szolgálnak. Ennek következtében a hajógyártás az egyetlen ágazat, amely innovációs támogatásra jogosult. Az innovációhoz szükséges befektetési támogatást az 1540/98/EK rendelet vezette be, és csak kellően indokolt esetekben kívánták engedélyezni, például a technológiai kockázatvállalás ösztönzésére. E rendelkezés végrehajtása azonban nem volt kielégítő. A nézetek szerint a hajógyártási ipar egyedi jellege igazolja az ágazatspecifikus innovációs támogatás fenntartását. Ezért e keretszabály célja az innováció támogatásának javítása, különösképpen figyelembe véve az előző rendelkezés alkalmazásának nehézségeit.

(8) A Bizottság a hajógyártási, hajójavítási és hajóátalakítási támogatást csak akkor tekintheti a közös piaccal összeegyeztethetőnek, amennyiben az e keretszabály rendelkezéseinek eleget tesz.

(9) Ez a keretszabály nem érinti a hajógyártásra vonatkozó határozott idejű védintézkedések bevezetéséről szóló, 2002. június 27-i 1177/2002/EK tanácsi rendelet [4] által megállapított ideiglenes intézkedéseket.

2. FOGALOMMEGHATÁROZÁSOK

(10) E keretszabály alkalmazásában:

a) "hajógyártás": önjáró tengerjáró kereskedelmi hajók gyártása a Közösség területén;

b) "hajójavítás": önjáró tengerjáró kereskedelmi hajók javítása vagy helyreállítása a Közösség területén;

c) "hajóátalakítás": legalább 1000 bruttó tonna űrtartalmú önjáró tengerjáró kereskedelmi hajók átalakítása a Közösség területén azzal a feltétellel, hogy az átalakítási műveletek a rakodási tervnek, a hajótestnek, a meghajtórendszernek, illetve az utasok elszállásolásának a radikális megváltoztatását vonják maguk után;

d) "önjáró tengerjáró kereskedelmi hajó":

i. az utas- és/vagy áruszállításra használt, legalább 100 bruttó tonna űrtartalmú hajók;

ii. a különleges szolgáltatás nyújtására szánt, legalább 100 bruttó tonna űrtartalmú hajók (például kotróhajó, jégtörő hajó);

iii. a legalább 365 kW teljesítményű vontatóhajók;

iv. a legalább 100 bruttó tonna űrtartalmú halászhajók, az exporthitelek és fejlesztési támogatások tekintetében, ha azok megfelelnek az államilag támogatott exporthitelekre vonatkozó iránymutatásokról szóló 1998. évi OECD-megállapodásnak és a hajókra vonatkozó exporthitelekről szóló ágazati megállapodásnak, a bármelyiket módosító vagy bármelyik helyébe lépő megállapodásnak, valamint a halászati és akvakultúra-ágazatban az állami támogatásokra vonatkozó közösségi szabályoknak;

v. az i–iv. alpontban említett hajók befejezetlen, lebegő és mozgó hajóteste.

A fentiek alkalmazásában önjáró tengerjáró kereskedelmi hajó az a hajó, amely állandó meghajtása és kormányberendezése révén rendelkezik a nyílt tengeri hajózásra való alkalmasság minden jellemzőjével. A katonai hajókat (azaz azokat a hajókat, amelyek alapvető szerkezeti jellemzőik és képességük szerint kizárólag katonai célokat szolgálnak, mint például hadihajók és más támadó vagy védekező hajók) és más hajók kizárólag katonai célokra történő módosítását vagy kiegészítését a meghatározásból ki kell zárni, azzal a feltétellel, hogy az ezekre a hajókra, módosításokra és kiegészítésekre vonatkozó intézkedések és gyakorlatok nem az állami támogatási szabályokkal összhangban nem lévő, a kereskedelmi hajók gyártásának javára tett leplezett intézkedések;

e) "kapcsolódó jogalany" minden természetes vagy jogi személy, aki/amely:

i. hajógyártással, hajójavítással vagy hajóátalakítással foglalkozó vállalkozás tulajdonosa vagy ilyet ellenőrzése alatt tart; vagy

ii. közvetve vagy közvetlenül, részvénytulajdonon keresztül vagy egyéb módon hajógyártással, hajójavítással vagy hajóátalakítással foglalkozó vállalkozás tulajdonában vagy ellenőrzése alatt áll.

Ellenőrzésnek minősül, ha hajógyártással, hajójavítással vagy hajóátalakítással foglalkozó személy vagy vállalkozás a másik vállalkozásban 25 %-ot meghaladó mértékű érdekeltséggel rendelkezik, és fordítva;

f) "támogatás": az Európai Közösséget létrehozó szerződés 87. cikke (1) bekezdése szerinti támogatás, beleértve az olyan intézkedéseket, mint például kedvezményes hitelek, garanciák és adóengedmények.

3. ALKALMAZANDÓ RENDELKEZÉSEK

3.1. Alkalmazási kör

(11) A hajógyártási támogatás magában foglalja a hajógyárnak, kapcsolódó jogalanynak, hajótulajdonosnak és harmadik félnek közvetve vagy közvetlenül hajók gyártására, javítására vagy átalakítására nyújtott támogatást.

3.2. A horizontális rendelkezések alkalmazása

(12) Az általános alapelv szerint hajógyártási támogatás a Szerződés 87. és 88. cikkének és az e cikkek alapján elfogadott jogszabályoknak és intézkedéseknek értelmében adható, a következő rendelkezéseket beleértve:

a) az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet [5];

b) az EK-Szerződés 87. és 88. cikkének a képzési támogatásokra való alkalmazásáról szóló, 2001. január 12-i 68/2001/EK bizottsági rendelet [6];

c) az EK-Szerződés 87. és 88. cikkének a de minimis támogatásokra való alkalmazásáról szóló, 2001. január 12-i 69/2001/EK bizottsági rendelet [7];

d) az EK-Szerződés 87. és 88. cikkének a kis- és középvállalkozásoknak nyújtott állami támogatásokra történő alkalmazásáról szóló, 2001. január 12-i 70/2001/EK bizottsági rendelet [8];

e) az 1177/2002/EK rendelet;

f) a nehéz helyzetben lévő vállalkozások megmentéséhez és szerkezetátalakításához nyújtott állami támogatásról szóló közösségi iránymutatás [9];

g) a környezetvédelem állami támogatásáról szóló közösségi iránymutatás [10]; és

h) a kutatáshoz és fejlesztéshez nyújtott állami támogatás közösségi keretszabálya [11].

3.3. Különleges rendelkezések

(13) A 3.2. szakaszban körvonalazott általános alapelvre az 1. szakaszban bemutatott különleges tényezők által igazolt következő kivételek vonatkoznak.

3.3.1. Kutatási, fejlesztési és innovációs támogatás

(14) A hajógyártó, hajójavító és hajóátalakító vállalkozások által kutatási és fejlesztési projektekre fordított kiadások fedezetére nyújtott támogatás akkor egyeztethető össze a közös piaccal, ha az megfelel a kutatáshoz és fejlesztéshez nyújtott állami támogatásokról szóló közösségi keretszabályban vagy bármely későbbi megállapodásban meghatározott szabályoknak.

(15) A meglévő hajógyártó, hajójavító vagy hajóátalakító gyáraknak nyújtott innovációs támogatás akkor egyeztethető össze a közös piaccal, ha a maximális támogatási intenzitás nem haladja meg a bruttó 20 %-ot, feltéve hogy:

a) innovatív termékek és eljárások ipari alkalmazására vonatkozik, vagyis a Közösségben ezen ágazat területén a tudomány állásához képest technológiai szempontból új vagy alapvetően továbbfejlesztett termékekhez és eljárásokhoz kapcsolódik, amelyeknél a technológiai vagy ipari meghibásodás kockázatát adottnak kell tekinteni;

b) a támogatást kizárólag a projekt innovatív részével közvetlen és kizárólagos kapcsolatban lévő befektetések, tervezés és tesztelési tevékenységek során felmerülő kiadások támogatására lehet fordítani. Kivételesen, a technológiai innováció kipróbálásához feltétlenül szükséges további előállítási költségek is elszámolhatók a minimálisan szükséges összegre korlátozódva.

3.3.2. Bezárási támogatás

(16) A hajógyártó, hajójavító, illetve hajóátalakító hajógyárak teljes vagy részleges bezárásával kapcsolatosan felmerülő rendes költségek fedezésére biztosított támogatás a közös piaccal összeegyeztethetőnek tekinthető, ha az ennek eredményeként bekövetkező kapacitáscsökkenés valóságos és visszafordíthatatlan.

(17) A 16. pontban említett elszámolható költségek:

a) az elbocsátott vagy a jogszabályi nyugdíjkorhatár előtt nyugdíjazott munkavállalók számára biztosított kifizetések;

b) az elbocsátott, illetve elbocsátandó, vagy a jogszabályi nyugdíjkorhatár előtt nyugdíjazott munkavállalók számára nyújtott tanácsadó szolgáltatás költségei, beleértve a hajógyárak által az érintett hajógyártól független és főként nem hajógyártással foglalkozó kisvállalkozások létrehozásának elősegítésére biztosított kifizetéseket;

c) a munkavállalóknak szakmai átképzésre nyújtott kifizetések;

d) a hajógyár(ak), épületeik, felszereléseik és infrastruktúrájuk hajógyártástól eltérő felhasználásra történő átépítésének a költségei.

(18) Ezenkívül olyan vállalkozások esetében, amelyek a hajógyártási, hajójavítási és hajóátalakítási tevékenységgel teljesen felhagynak, a következő intézkedések is a közös piaccal összeegyeztethetőnek minősülnek:

a) olyan támogatás, amelynek összege nem haladja meg a független tanácsadói jelentésben meghatározott következő két érték közül a magasabbat: a létesítmények könyv szerinti maradványértéke, vagy a hároméves időszakra vetítetten megszerezhető leszámítolt, üzemeltetésből származó nyereség, csökkentve a támogatott vállalkozásnak a létesítmény bezárásából származó előnyével;

b) olyan támogatás, mint például a vállalkozásnak a befejezetlen munkák elvégzéséhez szükséges működőtőkére vonatkozó hitel vagy hitelgarancia, feltéve hogy az a minimálisan szükséges támogatásra korlátozódik, valamint hogy a munka jelentős részét már elvégezték.

(19) A részleges bezáráshoz támogatásban részesülő vállalkozások az elmúlt 10 évben nem kaphattak megmentési vagy szerkezetátalakítási támogatást. Amennyiben a megmentési vagy szerkezetátalakítási támogatás nyújtásától számítva kevesebb mint 10 év telt el, a Bizottság csak kivételes, előreláthatatlan és a társaság felelősségén kívül eső körülmények esetén engedélyezi a részleges bezárás támogatását.

(20) A támogatás összegét és intenzitását az érintett bezárás mértékének igazolnia kell, figyelembe véve az érintett régióban meglévő strukturális problémákat, valamint más ipari tevékenységre történő áttérés esetén az új tevékenységekre vonatkozó közösségi jogszabályokat és szabályokat.

(21) A támogatott bezárás visszafordíthatatlan jellegének az igazolásához az érintett tagállam biztosítja, hogy a bezárt hajógyártó létesítmény legalább 10 évig zárva marad.

3.3.3. Foglalkoztatási támogatás

(22) A hajógyártó, hajójavító, illetve hajóátalakító vállalkozásokban a munkahelyteremtéshez, a hátrányos helyzetben lévő vagy fogyatékossággal élő munkavállalók felvételéhez, valamint a hátrányos helyzetben lévő vagy fogyatékossággal élő munkavállalók alkalmazásánál felmerülő többletköltségek fedezésére biztosított támogatás a közös piaccal összeegyeztethetőnek minősül, ha megfelel az EK-Szerződés 87. és 88. cikkének a foglalkoztatásra nyújtott állami támogatásra történő alkalmazásáról szóló, 2002. december 12-i 2204/2002/EK bizottsági rendeletben [12] megállapított lényegi szabályoknak.

3.3.4. Exporthitelek

(23) A honos és nem honos hajótulajdonosoknak és harmadik feleknek a hajógyártáshoz vagy hajóátalakításhoz államilag támogatott kedvezményes hitel formájában nyújtott hajógyártási támogatás a közös piaccal összeegyeztethetőnek minősül, ha megfelel az államilag támogatott exporthitelekre vonatkozó iránymutatásokról szóló 1998. évi OECD-megállapodásban, a hajókra vonatkozó exporthitelekről szóló ágazati megállapodásban foglalt feltételeknek, valamint a megállapodást módosító vagy annak helyébe lépő megállapodásban foglalt további feltételeknek.

3.3.5. Fejlesztési támogatás

(24) Fejlődő országnak hajógyártással és hajóátalakítással kapcsolatosan fejlesztési támogatásként biztosított támogatás a közös piaccal összeegyeztethetőnek minősül, ha megfelel az államilag támogatott exporthitelekre vonatkozó iránymutatásokról szóló 1998. évi OECD-megállapodásban, a hajókra vonatkozó exporthitelekről szóló ágazati megállapodásban foglalt feltételeknek, valamint a megállapodást módosító vagy annak helyébe lépő megállapodásban foglalt további feltételeknek.

(25) A Bizottság ellenőrzi a javasolt támogatás egyedi fejlesztési tartalmát, a támogatás szükségességét, valamint azt, hogy a támogatás az erre a célra az államilag támogatott exporthitelekre vonatkozó iránymutatásokról szóló 1998. évi OECD-megállapodásban, a hajókra vonatkozó exporthitelekről szóló ágazati megállapodásban, valamint a megállapodást módosító, illetve az említett megállapodás helyébe lépő megállapodásban foglalt további feltételeknek megfelel-e. A fejlesztési támogatásra különböző hajógyárak nyújthatnak be pályázatot. Amennyiben a közösségi közbeszerzési szabályokat alkalmazni kell, a pályázati eljárásoknak meg kell felelniük azoknak.

3.3.6. Regionális támogatás

(26) A hajógyártáshoz, hajójavításhoz vagy hajóátalakításhoz nyújtott regionális támogatás a közös piaccal összeegyeztethetőnek minősül, ha megfelel a következő feltételeknek:

a) a támogatást a meglévő hajógyárak továbbfejlesztésébe és korszerűsítésébe történő befektetéshez kell nyújtani, az nem kapcsolódhat az érintett hajógyár(ak) pénzügyi szerkezetátalakításához, célja a meglévő létesítmények termelékenységének a javítása;

b) a Szerződés 87. cikke (3) bekezdésének a) pontjában említett és a Bizottság által az egyes tagállamokra vonatkozóan a regionális támogatás nyújtása tekintetében jóváhagyott térképnek megfelelő régiókban a támogatás intenzitása a 22,5 %-ot nem haladhatja meg;

c) a Szerződés 87. cikke (3) bekezdésének c) pontjában említett és a Bizottság által az egyes tagállamokra vonatkozóan a regionális támogatás nyújtása tekintetében jóváhagyott térképnek megfelelő régiókban a támogatás intenzitása a 12,5 %-ot, illetve az alkalmazandó regionális támogatási plafont nem haladhatja meg, ha az alacsonyabb;

d) a regionális támogatásról szóló alkalmazandó közösségi iránymutatásban foglaltak szerint a támogatásnak az elszámolható kiadásokra kell korlátozódnia.

4. BEJELENTÉSI KÖTELEZETTSÉG

(27) A hajógyártáshoz, hajójavításhoz vagy hajóátalakításhoz akár támogatási program keretében, akár támogatási program részét nem képező, egyedi támogatás formájában nyújtott új támogatásra vonatkozó minden tervet be kell jelenteni a Bizottságnak, kivéve ha az eleget tesz az egyes állami támogatási kategóriákat az előzetes bejelentési kötelezettség alól mentesítő valamelyik rendeletben foglalt feltételeknek.

5. ELLENŐRZÉS

(28) A tagállamok a 659/1999/EK rendeletben és végrehajtási rendelkezéseiben megállapított szabályok szerint a Bizottsághoz éves jelentést nyújtanak be a létező támogatási programokról.

6. A KÜLÖNBÖZŐ FORRÁSOKBÓL SZÁRMAZÓ TÁMOGATÁSOK HALMOZÓDÁSA

(29) Az e keretszabályban meghatározott támogatási plafonokat attól függetlenül alkalmazni kell, hogy a kérdéses támogatás teljes egészében vagy részben állami vagy közösségi forrásokból származik. Az e keretszabály értelmében engedélyezett támogatás nem kombinálható a Szerződés 87. cikke (1) bekezdése szerinti más állami támogatási formákkal és más közösségi finanszírozási formákkal, ha azok halmozódása az ezen iránymutatásban megállapítottnál magasabb támogatási intenzitást eredményez.

(30) A különböző célokra szolgáló és ugyanazon elszámolható költségeket érintő támogatás esetében a legkedvezőbb támogatási plafont kell alkalmazni.

7. E KERETSZABÁLY ALKALMAZÁSA

(31) Ezt a keretszabályt 2004. január 1-jétől legkésőbb 2006. december 31-ig kell alkalmazni. A keretszabályt a Bizottság ezen időszak alatt felülvizsgálhatja, különösen a Közösség nemzetközi kötelezettségeinek fényében.

[1] HL L 202., 1998.7.18., 1. o.

[2] HL L 32., 2001.2.2., 1. o. A 2002/634/EK határozattal (HL L 206., 2002.8.3., 16. o.) módosított határozat.

[3] HL C 375., 1994.12.30., 1. o.

[4] HL L 172., 2002.7.2., 1. o.

[5] HL L 83., 1999.3.27., 1. o.

[6] HL L 10., 2001.1.13., 20. o.

[7] HL L 10., 2001.1.13., 30. o.

[8] HL L 10., 2001.1.13., 33. o.

[9] HL C 288., 1999.10.9., 2. o.

[10] HL C 37., 2001.2.3., 3. o.

[11] HL C 45., 1996.2.17., 5. o.

[12] HL L 337., 2002.12.13., 3. o.

--------------------------------------------------